Viljo Vyyryläinen

Viljo Ilmari Vyyryläinen (29. huhtikuuta 1917 Johannes – 24. heinäkuuta 1976 Kaarina) oli suomalainen sotilas ja Mannerheim-ristin ritari.

 Elämä 
 Lapsuus 
Viljo Vyyryläisen vanhemmat olivat Johanneksen kunnanesimiehen poika muurari Anton Arvid Vyyryläinen (1877-1918) ja meijerinhoitaja Adolfina Henriette Westerlund. Molemmat olivat syntyjään Johanneksen Vaahtolan kylästä. He solmivat avioliiton vuonna 1901.Hiski-tietokanta: Johanneksen kastettujen ja vihittyjen luettelot Sisällissodassa Viljon isä toimi punaisten puolella Johanneksen vallankumoustuomioistuimen syyttäjänä ja elintarvikelautakunnan puheenjohtajana. Hänet teloitettiin sodan loppuvaiheessa toukokuussa 1918.

 Asepalvelus ja sota 
Vyyryläinen suoritti varusmiespalveluksensa Rannikkotykistörykmentti 2:ssa, jossa hän sai tykkimiehen koulutuksen ja kansimiehen erikouskoulutuksen. Varusmiespalvelus päättyi syksyllä 1939 vain muutama kuukausi ennen talvisotaa. Talvisodan aikana Vyyryläinen osallistui vihollisen panssarivaunun tuhoamiseen Säkkijärven Vilaniemessä. Jatkosodassa Vyyryläinen osallistui muun muassa Viipurinlahden ja Koiviston saarten taisteluihin kesällä 1941. Hänet ylennettiin korpraaliksi saman vuoden joulukuussa. Vyyryläisen luonnetta kuvailtiin hurjapäiseksi ja rohkeaksi.

21. joulukuuta 1944 alikersantti Vyyryläinen nimitettiin Mannerheim-ristin ritariksi numero 181. Ansioiksi katsottiin toiminta korpraalina Viipurinlahden taisteluihin kuuluvassa Teikarsaaren taistelussa kesällä 1944, jolloin Vyyryläinen otti oma-aloitteisesti johtoonsa kaksi joukkuetta sen jälkeen, kun joukkueiden johtajat olivat haavoittuneet. Vyyryläinen johti vastaiskua, mikä ”erinomaisen tehokkaasti vaikutti vihollisen työntämiseen mereen ja lopulliseen tuhoamiseen.” Taistelujen loppuvaiheessa hän organisoi saaren pohjoisosaan uuden puolustuslinjan ja johti joukkoja vihollisen noustessa maihin, kunnes paikalle saatiin kuljetettua suomalaisupseereita. Kun kaikki lääkintämiehet olivat joko haavouttuneet tai kaatuneet, järjesti Vyyryläinen haavoittuneiden huollon ja evakuoinnin ”mitä vaikeimissa olosuhteissa.” Vyyryläinen valtasi henkilökohtaisesti neljä vihollisen konekivääriä taistelun aikana ja perääntymiskäskyn saavuttua poistui saarelta viimeisenä suomalaisena uimalla noin puolen kilometrin matkan. Viimeinen evakuointivene oli lähtenyt Teikarista noin 15 minuuttia aiemmin. Taistelussa Vyyryläinen haavoittui lievästi käteen ja päähän.

Komentaja Atte Löytönen kertoi vuonna 2024 Viljo Vyyryläisen osallisuudesta Teikarsaaren taisteluihin seuraavanlaisesti: Vyyryläinen valtasi vihollisen konekivääripesäkkeen ja käytti vallattua konekivääriä vihollista vastaan. Myöhemmin hän valtasi toisen vihollisen hallinnassa olleen konekivääripesäkkeen ja veti konekiväärin suomalaisten puolelle. Saarella Vyyryläisen taakse saapui noin 30 vihollisen joukko, jolloin Vyyryläinen tyhensi vihollista kohti pikakiväärin lippaan ja sarjatulella kaksi lippaallista Suomi-konepistoolin sekä venäläisen konepistoolin ammuksia. Lisäksi hän heitti käsikranaatteja. Vihollinen ampui takaisin Vyyryläistä kohti, mutta Vyyryläinen onnistui palaamaan hengissä suomalaisjoukkojen luokse. Vetäytymiskäskyn jälkeen uupunut Vyyryläinen ui Teikarsaaresta viereiseen Melansaareen.

 Sodan jälkeen 
Talvisodan aikana Vyyryläisen äiti joutui evakkoon Piikkiöön, jonne Viljokin asettui. Sittemmin sodan jälkeen hän rakensi perheelleen omakotitalon Kaarinaan. Vyyryläinen oli puoluekannaltaan sosialidemokraatti ja istui Kaarinan kunnanvaltuustossa 1954–1976. Hän toimi sosiaalilautakunnan puheenjohtajana ja kunnalliskodin johtokunnan puheenjohtajana. Vyyryläinen oli siviiliammatiltaan muurari. 

Vyyryläinen ylennettiin ylikersantiksi 23. joulukuuta 1968.

Vyyryläinen kuoli 59-vuotiaana Kaarinassa heinäkuussa 1976. Hänet on haudattu Turkuun Katariinan hautausmaalle.

Lähteet
 Lions Club Littoinen: Littoinen sanoin ja kuvin (1993)

 Kukkonen, Heimo 2009: Viljo Vyyryläinen Punaorpo - Marskin ritari - luottamusmies. Poliittisen historian julkaisuja 35, Turku.
 Arvaja, Matti 2010: Punaorvosta kasvoi Marskin ritari ja kunnallisalan luottamusmies Kaarinaan. Turun Sanomat 10.1.2010.
 Jalkaväkimuseo: Viipurinlahden ja Teikarin saaren taistelut 1944. YouTube 6.3.2024
 Viitteet 

Luokka:Mannerheim-ristin ritarit
Luokka:Suomen Sosialidemokraattisen Puolueen poliitikot
Luokka:Kaarinan kaupunginvaltuutetut
Luokka:Vuonna 1917 syntyneet
Luokka:Vuonna 1976 kuolleet